钦定古今图书集成/明伦汇编/官常典/第087卷 > 巢剌王元吉
## 钦定古今图书集成/明伦汇编/官常典/第087卷 > 巢剌王元吉

按《唐书》本传：“巢剌王元吉，小字三胡。高祖兵已西，留
守太原，封姑臧郡公，进齐国，总十五郡诸军事，加镇
北将军，太原道行军元帅。帝受禅，进王齐，为并州总
管。初，元吉生太穆皇后，恶其貌不举，侍媪陈善意私
乳之。及长，猜鸷好兵，居边久，益骄侈。常令奴客诸妾
数百人被甲习战，相击刺，死伤甚众。后元吉中创，善”
意止之，元吉恚，命壮士拉死，私谥慈训夫人。刘武周
略汾、晋，诏遣右卫将军宇文歆助守。元吉喜鹰狗，出
常载罝网三十车，曰：“我宁三日不食，不可一日不猎。”
夜潜出淫民家，府门不闭。歆骤谏不纳，乃显表于帝
曰：“王数出与窦诞纵猎，蹂民田，纵左右攘敓，畜产为
尽。每射于道，观人避矢以为乐。百姓怨毒，不可与共
守。”有诏召还，元吉密讽民诣阙请，乃得归。武周以五
千骑屯黄蛇岭，元吉使将军张达以步卒百人尝寇，
达辞兵少，彊之，至则尽没。达怒，导武周陷榆次。元吉
保祁，贼急攻之，遁还并州。贼张甚，元吉绐司马刘德
威曰：“公以老弱守，吾率锐士拒贼。”因赍宝物，携妻妾
夜出，委军奔京师。并州陷，帝怒，自是尝令从秦王征
讨，不复颛军矣。寻授侍中、襄州道行台尚书令、稷州
刺史。秦王围东都，窦建德来援，王以精骑逆战，留元
吉、屈突通守，而世充易之，辄出兵，元吉设伏劫之，斩
首八百级，禽其将。东都平，拜司空，赐衮冕服，鼓吹二
部，班剑二十人，黄金二千斤，与太子、秦王得三罏铸
钱。累进司徒，兼侍中、并州大都督。时秦王有功，而太
子不为中外所属，元吉喜乱，欲并图之，乃构于太子
曰：“秦王功业日隆，为上所爱。殿下虽为太子，位不安。
不早计，还踵受祸矣。请为殿下杀之。”太子不忍，元吉
数讽不已，许之。于是邀结宫掖，厚赂中书令封德彝，
使为游说。帝遂疏秦王，爱太子。元吉乃多匿亡命壮
士，厚赐之，使为用。元吉记室参军荣九思为诗剌之
曰：“丹青饰成庆，玉帛礼专诸。”元吉见之，弗悟也。其典
签裴宣俨免官，往事秦府，元吉疑事泄，鸩杀之。自是
人莫敢言。秦王尝从帝幸元吉第，伏护军宇文宝寝
内，将以刺王，太子固止之，元吉愠曰：“为兄计，于我何
害！”突厥郁射设入围乌城，建成荐元吉北讨，乃多引
秦王府骁将秦叔宝、尉迟敬德、程知节、段志元与行，
又籍秦府精兵益麾下。帝知之，不能禁。元吉承闲密
请害秦王，帝曰：“是有定四海功，杀之无名。”元吉曰：“王
昔平东都，顾望不即西，散金帛，树私惠，岂非反耶？”帝
不应。太子与元吉谋兵行，“吾与秦王至昆明池，伏将
士，拉之以暴，卒闻。上无不信，然后说帝付吾国，吾以尔为皇太弟，而尽击杀叔宝等。”率更令王晊密以谋
告秦王。王召僚属谋，皆曰：“‘元吉戾狠，使得志，且不能
事其兄。往者护军薛宝以‘元吉’字合之，其文成唐’。元
吉喜曰：‘但除秦王，取东宫如反掌耳。为乱未克，已复
倾夺。大王不蚤正之，社稷非复唐有’。”秦王由是定计。
死，年二十四。子承业为《梁郡王》，承鸾，渔阳王，承普
安王，承裕，江夏王，承度，义阳王，并伏诛。贞观初，改葬，
追爵“海陵郡王”及谥。后改封巢，以曹王明嗣。

按《旧唐书》本传：并州陷，高祖怒甚，谓礼部尚书李纲
曰：“‘元吉幼小，未习时事，故遣窦诞、宇文歆辅之。强兵
数万，食支十年，起义兴运之基，一朝而弃。宇文歆首
画此计，我当斩之’。纲曰：‘赖歆令陛下不失爱子，臣以
为有功’。高祖问其故，纲对曰：‘罪由窦诞，不能规讽，致
令军人怨愤。又齐王年少，肆行骄逸，放纵左右，侵渔
百姓。诞曾无谏止，乃随顺掩藏，以成其衅，此诞之罪。
宇文歆论情则疏，向彼又浅，王之过失，悉以闻奏。且
父子之际，人所难言，而歆言之，岂非忠恳。今欲诛罪，
不录其心，臣愚窃以为过’。”翌日，高祖召纲入，升御坐，
谓曰：“今我有公，遂使刑罚不滥。元吉自恶，结怨于人。
歆既曾以表闻，诞亦焉能禁制？皆非其罪也。”寻加授
元吉侍中、襄州道行台尚书令、稷州刺史。尝谋刺太
宗不果。后高祖将避暑太和宫，二王当从，元吉谓建
成曰：“待至宫所，当兴精兵袭取之。置土窟中，唯开一
孔，以通饮食耳。”会突厥郁射设屯军河南，入围乌程，
建成乃荐元吉代太宗督军北讨，仍令秦府骁将秦
叔宝、尉迟敬德、程知节、段志元等，并与同行。又追秦
府帐，简阅骁勇，将夺太宗兵以益其府。又谮杜如晦、
房元龄，逐令归第。高祖知其谋而不制，元吉因密请
加害太宗。高祖曰：“是有定四海之功，罪迹未见，一旦
欲杀，何以为辞？”元吉曰：“秦王常违诏敕，初平东都之
日，偃蹇顾望，不急还京，分散钱帛，以树私惠。违戾如
此，岂非反逆？但须速杀，何患无辞！”高祖不对，元吉遂
退。建成谓元吉曰：“既得秦王精兵，统数万之众，吾与
秦王至昆明池，于彼宴别，令壮士拉之于幕下，因云：
‘暴卒主上，义无不信，吾当使人进说，令付吾国务，正
位已后，以汝为太弟。敬德等既入汝手，一时坑之，孰
敢不服’。”率更丞王晊闻其谋，密告太宗。太宗召府僚
以告之，皆曰：“大王若不正断，社稷非唐所有。若使建
成、元吉肆其毒心，群小得志，元吉狠戾，终亦不事其
兄。”往者护军薛宝上齐王《符箓》，云“元吉合成唐字。”齐
王得之，喜曰：“但除秦王，取东宫如反掌耳。为乱未成，
预怀相夺。以大王之威，袭二人如拾地芥。”太宗迟疑
未决，众又曰：“大王以舜为何如人也？”曰：“濬哲文明，温
恭允塞，为子孝，为君圣，焉可议之乎？”府僚曰：“向使舜
浚井不出，自同鱼鳖之毙，焉得为孝子乎？涂廪不下，
便成煨烬之馀，焉得为圣君乎？小杖受，大杖避，良有
以也。”太宗于是定计诛建成及元吉。